b'\n_START_ARTICLE_\nMerimde\n_START_PARAGRAPH_\nMerimde, eller Merimda Beni Salama, er et arkeologisk funnsted og tidligere bosetning i det nordlige Egypt, ved vestre deltabredd av Nilen, ca. 50 km vest-nordvest for dagens Kairo. Merimde skriver seg fra ca. tiden omkring 5000\xe2\x80\x934100 f.Kr., og er et av de f\xc3\xb8rste stedene med udiskutable funn av jordbruk. Dybden av restelaget er i snitt 2,5 meter, og inneholder store mengder keramikk._NEWLINE_Merimdebosettingen hadde om lag 160 kornbinger eller opplagsbeholdere for andre matvarer, gravd ned i jorden. Disse var 1\xe2\x80\x932 meter i diameter og inntil 1 meter dype, og kunne i sum lagre store mengder korn og andre matvarer i bulk. Kornkamrene synes \xc3\xa5 ha v\xc3\xa6rt individuelle knyttet til husstander, og kan vitne om at det ofte kommunale tilsnittet ved oldtidens konsum og kornlager var blitt avl\xc3\xb8st av mer autonome og uavhengige husholdninger p\xc3\xa5 denne tiden._NEWLINE_Det er funnet rester av dyrehold med b\xc3\xa5de sau og gris samt storfe som fantes i Egypt p\xc3\xa5 forh\xc3\xa5nd. Det har blitt tolket som at Egypt p\xc3\xa5 denne tiden \xc2\xabimporterte\xc2\xbb fra Midt\xc3\xb8sten en \xc2\xabpakke\xc2\xbb av jordbrukspraksis med korndyrking, sau og geit. Denne adapsjonen av Levantens jordbrukstradisjon falt i tid omtrent sammen med tilsvarende adapsjon av jordbruk i nedtre Mesopotamia, men f\xc3\xb8lger nesten 2\xc2\xa0000 \xc3\xa5r etter at jordbruks\xc2\xabpakken\xc2\xbb ble innf\xc3\xb8rt av kolonister til Kypros. Merimde vitner alts\xc3\xa5 om en relativt sen utvikling av komplett jordbruk i Egypt sammenliknet med Den fruktbare halvm\xc3\xa5ne._NEWLINE_Det ble ogs\xc3\xa5 drevet fiske og jakt p\xc3\xa5 stedet, slik det var blitt gjort ved Nilen i flere tusen \xc3\xa5r._NEWLINE_Tyske arkeologer har delt funnstedet inn i tre lag: Urschicht (urskiktet), Mittleren Merimdekultur og J\xc3\xbcngeren Merimdekultur. Denne typen fininndeling og karakterisering av \xc2\xabkulturer\xc2\xbb er derimot i \xc3\xb8kende grad p\xc3\xa5 vei ut av arkeologien.'